Steeds op pad na Mosselbaai | SkalkSkryf
« Kersfees/Christmas 2017
Emmarentia Dam »
Januarie 27, 2018 deur Louwie
Ons het wel by n vorige geleentheid hier vertoef en koffie gedrink, hoofsaaklik om oor die skok van die pryse van hulle toeriste aandenkings te kom. Met die dat ons toe so sit en koffie drink, raak twee van die kelnerinne in n bekgeveg betrokke, en in die hitte van die oomblik skel die een die ander uit met 'djou ma se p…s man!' Ma was erg geskok, maar later het ons tog tot in Hermanus gesit en lag oor die stukkie dialoog wat jy nêrens anders as in Suid Afrika sal hoor nie.
Robinson pas word versigtig aangepak. Die draaie is skerp en die uitsig verleidelik mooi. Man kan maklik die kloof af voeter as jy ry waar jy kyk en nie kyk waar jy ry nie. Mens wil heel op Mosselbaai aankom. Eight Bells wat altyd skilderagtig mooi en misterieus lyk as dit met `n digte laag mis bedek is, lyk effens vaal in die helder son. Hier moet ons ook nog eendag stop en koffie doen.
En dan is ons by die see en word ons deur sagte reën in Mosselbaai verwelkom. Daar is `n kortstondige opgewondenheid tussen die uwe en sy eie Vroutjie oor waar Pinnacle Point Estate sou wees. Ons weet dit is naby Danabaai, maar hy glo Danabaai lê Oos van Mosselbaai en Vroutjie wil Wes voeter. Net voor dit in `n geveg tot die dood toe ontaard, kry Google ons weer op koers (in `n westelike rigting … ekskuus Vroutjie!).
Asemrowend mooi, is die eerste gedagte daar van die stoep van ons drie slaapkamer huis af. `n Grasgroen gholfbaan lê voor ons uitgestrek en verder na agter die blouste blou see. Nou kan mens ontspan. Ons is so effens uit ons diepte uit hier in die luukse oord en ek vra vir Ma nederig om verskoning dat ek haar na so `n mooi plek toe gebring het. Meeste van ons vakansies bly ons in half geboude huise of woonstelle (geadverteer as die aller mooiste blyplekke) met see uitsig en net enkele minute se loop van die see af. By aankoms vind ons dan gewoonlik dat die see net skrams sigbaar is as jy op `n stoel staan in die een hoek van die balkon wat nog nie klaar gebou is nie, en dit is `n halwe uur se loop tot by die strand.
Hier is dit fantasties mooi, en veilig, en luuks. Vreemd genoeg is die huur van die huis besonder bekostigbaar. Ons het al slegter blyplekke gehuur teen baie hoër pryse. Al wat sleg is, is dat die strand ver is en jy mag nie met jou eie kar daarheen ry nie. Jy moet van die oord se vervoer gebruik maak. Daar is ook geen parkeerplek by die huis nie, jy moet jou motor in die parkeer garage gaan stoor en elke keer loop om dit te gaan haal as jy iewers heen wil ry. Vir ons was dit naby genoeg, met genoeg trappe om te klim tot by jou kar toe (wat help om die gewig af te werk wat jy met al die oormatige gevreet optel), maar vir ander woonstelle weg van die parkeerplek is dit `n probleem, veral as jy jou inkopies al die pad tot by die woonstel moet dra.
Pinnacle Point Estate is beslis aan te beveel vir vakansie by die see, veral as jy mal is oor gholf. Die baan is pragtig en word uitstekend onderhou, dit is reg langs die see en wild wei rustig op die setperke en skoonveld rond.
Sommer die eerste oggend tydens ontbyt kry ons besoek van die plaaslike bevolking en hulle dring ernstig daarop aan dat ons vir hulle ook ontbyt moet voorsien. Bid jou aan, `n moeder met `n kroos van vier kom staan op jou stoep en bedel! En toe ons vir hulle kos gee, kom die pa uit die bos uit aangestorm en verjaag die ma en kinders sodat hy eerste kan eet!
Vir die res van die vakansie het hulle toe elke oggend kom kos vra (sommer baie luidrugtig as ons te laat slaap na hulle sin). Later was hulle so mak dat selfs die kuikens uit ons hande uit geëet het. Dit was tog te pragtig, die ou gesinnetjie fisante se besoeke elke oggend. Later het tarentale en ander voëls ook hulle opwagting gemaak om die oorskiet krummels te kom eet. Die plek is so half in die wildernis en mens het gewonder of daar nie dalk `n leeu of twee ook in die bosse skuil nie. En die "wildheid" maak die plek net nog meer aantreklik as vakansie bestemming.
Van hier af het ons die res van Mosselbaai en die omliggende gebied elke dag gaan verken. Ontbyt by "The Point", bier by Grootbrak, koek en tee by Knysna, vis en tjips by Hartenbos en Zero Coke by Danabaai. Ons loop lang ente op Diaz Strand, maar van swem was daar geen sprake nie want dit was te koud en reënerig. Maar dit was heerlik om vir die paar dae so saam met swaer Johan en sus Cobie te ontspan. Maar van ons verkenningstogte vertel ek volgende keer verder. Vleesbaai? Boggomsbaai? Buffelsbaai? Gauritzmond? Nie eers geweet die plekke bestaan nie, maar ons was daar, in die reën, en ons het dit vreeslik geniet.
Soos Jan Smuts gesê het: "This is a good world. We need not approve of all the items in it, nor of all the individuals in it; but the world itself – which is more than its parts or individuals; which has a soul, a spirit, a fundamental relation to each of us deeper than all other relations – is a friendly world."
Posted in Louwie | Tagged C J Langenhofen, Danabaai, De Rust, Eight Bells, Louwie, Meiringspoort, Mosselbaai, Oudshoorn, Pinnacle Point Estate, Robinson Pas, Vakansie, Wes Kaap | 2 Kommentaar
op Januarie 27, 2018 at 8:58 nm travel460
Ag ek het nou te lekker deur jou oë rondgetoer!
op Januarie 28, 2018 at 7:49 vm Louwie
Is bly jy toer lekker saam Noena. Ons toer is nou nie naastenby so opwindend soos jou Balie toere of Gillian se Indiese en ander eksotiese eiland toere nie (sy gaan nou Japan toe en ek is groen van jaloesie).
Maar kom kuier weer hier, daar is nog `n paar dae se kuier in die mooie Mosselbaai oor waarvan ek sal vertel.